ועדת העבודה, הרווחה והבריאות, כנסת 18, פרוטוקול מספר 398, 2010-12-29 09:00

חיים כץ: בוקר טוב, אני מתכבד לפתוח את הישיבה.

חיים כץ: על סדר היום הצעת חוק ההתייעלות הכלכלית (תיקוני חקיקה).

חיים כץ: נציג משרד האוצר, בבקשה.

רג'ואן גרייב: ההצעה היא לדחות בשנה את היישום של המיזוג או הצמצום של קופות גמל.

רג'ואן גרייב: הנורמה שנקבעה בחוק היא שחברה מנהלת יכולה לנהל קופת גמל אחת מכל סוג.

רג'ואן גרייב: בגלל ריבוי קופות הגמל ובגלל החשש שאנשים לא יודעים באיזו קופה הם נמצאים וכל מיני שיקולים זרים מבחינת הגופים המוסדיים של לפתוח ולהקים קופות גמל וגם כדי לצמצם הוצאות, בגלל היתרון לגודל, הנורמה שנקבעה בחוק היא שחברה מנהלת יכולה לנהל קופת גמל אחת מכל סוג.

חיים כץ: מתי החוק הזה עבר?

רג'ואן גרייב: הוא עבר בחוק ההתייעלות הכלכלית.

חיים כץ: מה שנקרא, חוק ההסדרים, לפני שנתיים.

רג'ואן גרייב: הגופים התחילו ליישם את הצמצום.

רג'ואן גרייב: מאחר שרוב התפעול של קופות הגמל מבוצע על-ידי שלושת או ארבעת הבנקים הגדולים, נוצר צוואר בקבוק אצלם מבחינת יישום הצמצום, וכדי לוודא שלא תהיה פגיעה בזכויות עמיתים מבחינת המיזוגים וההעברות והודעות לעמיתים לגבי המיזוגים של החשבונות שהם נמצאים בהם בקופות ובגלל בקשה של הגופים עצמם לתת להם עוד דחייה של שנה לביצוע יישום צמצום קופות הגמל, מונחת בקשה לדחות את הצמצום בשנה נוספת.

חיים כץ: תודה.

חיים כץ: בבקשה.

רונן סולומון: אנחנו מאשרים את מה שאמר הסגן הבכיר לממונה על שוק ההון.

חיים כץ: מאחר שהצעת החוק הזאת הוגשה בחוק ההסדרים, ובחוק ההסדרים המדינה מגישה דברים שהם בוערים לה, וזה היה לפני שנתיים - חוק ההסדרים האחרון היה לפני שנתיים - אני רואה בזה זלזול של המדינה- -

נעה בן-שבת: שנה וחצי.

חיים כץ: שנה וחצי.

חיים כץ: אני רואה בזה זלזול של המדינה במערכת, שנדמה לה שכל המערכת עובדת לפי שיגעונותיהם של הפקידים, שלדעתם, הם מנהלים את כל המדינה הזאת, ואני לא חושב שכך הוא הדבר.

חיים כץ: אנחנו נאשר את בקשתכם בחלקה – ניתן לכם חצי שנה.

חיים כץ: אם לא תעמדו בחצי שנה, תבואו לפה שוב, ותסבירו מה התקדם, מי עשה.

חיים כץ: מאחר שברור לי שתבואו גם עוד שנה, אז תבואו גם עוד חצי שנה, נראה אתכם – אתם אנשים נעימים, כיף לדבר אתכם, אז תבואו עוד חצי שנה, תדווחו ותודיעו מה עשיתם.

חיים כץ: אני אעלה את זה להצבעה, ואם תרצו, תוכלו להגיש הסתייגות, אבל ידוע לך שאם תגישו הסתייגות, אתם אולי תנצחו במליאה, נמשוך את זה חזרה לוועדה, ואז לא נאשר בכלל.

חיים כץ: קח את זה לתשומת לבך, כשאתה עושה את השיקולים שלך.

רג'ואן גרייב: אני מכבד את ההחלטה שלך, אבל למען הגילוי הנאות, צמצומים, כשממזגים שתי קופת גמל, חשוב לעשות את זה במהלך סיום שנת התקציב או שנת המאזן, ולכן חשוב לעשות זאת בסוף שנה.

חיים כץ: אין לכם תשואות כל חודש?

חיים כץ: אין לכם נתונים כל חודש?

רג'ואן גרייב: יש תשואות, זה לא קשור.

רג'ואן גרייב: זה יותר קשור, כשאתה מפרק קופה וממזג אותה, חשוב לעשות אותה כשמסיימים את הדוח השנתי או הדוח הכספי של אותה קופה, וזה מתבצע בסוף שנה, כל שנה.

רג'ואן גרייב: נעשו מהלכים לעשות את זה בתום שנת המס- -

חיים כץ: אתם תבואו בעוד חצי שנה, תיתנו דיווחים, מה נעשה, מה לא נעשה, איפה אנחנו חיים.

חיים כץ: אם זה נעשה, אני מבקש ממך, בלי קשר לעניין, אתה יכול גם לא לקבל את זה, כי אתה לא עובד אצלי, אני מבקש ממך לתת לנו נתונים על מה שנעשה עד היום, איפה זה עומד, אילו קופות עשו מה, אילו קופות רוצות לעשות.

חיים כץ: אני רוצה סטטוס להיום, ואני ארצה סטטוס בעוד חצי שנה, ואני רוצה לראות את השינויים, מה שהולך להיות, איפה אנחנו חיים בעוד חצי שנה, ואז נוכל לראות, אם אתם מתנהלים ברצינות.

חיים כץ: זה לא משנה, אם אתם מתנהלים ברצינות או לא, אבל לפחות בדברים שאנחנו צריכים לאשר.

חיים כץ: בבקשה.

רונן סולומון: קופות הגמל מתופעלות בבנקים מתפעלים, ולבנקים יש תוכנית עבודה סדורה שנתית.

חיים כץ: אז שיודיעו לאוצר שהם לא רוצים לעשות את זה.

רונן סולומון: אף אחד לא אמר את זה.

חיים כץ: אז הם יעשו.

חיים כץ: אנחנו לא עובדים אצל הבנקים.

רונן סולומון: יש שיקול מדוע לסוף שנה, לסוף שנה יש חשיבות, ולמעשה, כנראה, מרבית הקופות יתמזגו.

חיים כץ: מה הבנקים מוכנים לשלם על זה שזה יהיה שנה?

חיים כץ: להוריד את עמלת דמי הייעוץ?

רונן סולומון: זה לא קשור לזה.

חיים כץ: אני יודע.

חיים כץ: הא בהא תליא - הכול.

רונן סולומון: עמלת הייעוץ זה עמלה אחרת שהבנק מקבל.

רונן סולומון: פה זה עמלת תפעול.

חיים כץ: הבנק לוקח, לא מקבל.

חיים כץ: הוא לוקח משכנתא מכל חוסך לכל החיים, משכנתא הוא לוקח, רבע אחוז.

חיים כץ: הבנק שודד.

חיים כץ: אי-אפשר להשתמש במילה "גונב", כי זה לא נכון, אבל הבנק שודד מכל חוסך משכנתא לכל חייב על כלום.

חיים כץ: על ייעוץ חד-פעמי.

חיים כץ: שייקח 10,000, 5,000 שקל חד-פעמי מהצרכן, אבל הצרכן יידע שהוא משלם חד-פעמי.

חיים כץ: שלא יידע שהוא משלם כל חייו, והשארים משלמים.

חיים כץ: רבע אחוז מהחיסכון.

חיים כץ: חצי שנה.

חיים כץ: מי בעד הארכת התוקף של הצעת החוק עד 30 ביוני 2011?

נעה בן-שבת: כלומר התחילה תהיה מ-1 ביולי 2011, במקום 1 בינואר 2011.

דודי קופל: תחילת החוק הזה צריכה להיות ב-1 בינואר 2011.

דודי קופל: שינוי הסעיף צריך להיות כך שתחילת סעיפים קטנים (ג) עד (ו) בחוק קופות גמל תהיה מיום 30 ביוני 2011.

נעה בן-שבת: אני מסתכלת על נוסח הצעת החוק שהגשתם.

נעה בן-שבת: אנחנו מתקנים את חוק ההתייעלות הכלכלית, את סעיף 36 בו, שהיום נוסחו אומר שתחילתו ב-1 בינואר 2011, תחילתם של סעיף 2(ג) עד (ו) לחוק קופות גמל וכו'.

דודי קופל: נכון.

דודי קופל: כאן צריך להיות 30 ביוני 2011.

נעה בן-שבת: אתם לא רוצים 1 ביולי 2011?

דודי קופל: בסדר.

דודי קופל: אני רק אומר שאת החוק הזה, מאחר שאני משער שעד מחר התיקון לחוק לא יתפרסם ברשומות, צריך להוסיף לו סעיף תחילה, כך שיחל ב-1 בינואר 2011.

נעה בן-שבת: אני אברר אם באמת נדרש.

חיים כץ: בסדר.

חיים כץ: מי בעד?

חיים כץ: הצבעה     בעד – פה אחד

חיים כץ: מאחר שכל חברי הכנסת שנמצאים באולם הזה ויש להם זכות הצבעה הצביעו בעד, אין מתנגדים, אין נמנעים, והצעת החוק עברה כהכנה לשנייה-שלישית, ואני מקווה שהמליאה תאשר אותה, אבל יהיה לי תענוג לדבר עליה במליאה.

חיים כץ: תודה רבה, הישיבה נעולה.